Polisie maak deurbraak in 'Facebook-verkragting'-saak | Maroela Media
Die polisie in Port Elizabeth in die Oos-Kaap het Vrydag 'n 33-jarige man in hegtenis geneem in verband met die sogenaamde Facebook-verkragtings wat in dié stad plaasgevind het.
Kapt. André Beetge, woordvoerder van die polisie, sê die man word verbind met altesaam tien voorvalle van verkragting waarin hy na bewering dieselfde werkswyse volg.
Die man kontak glo vroue op Facebook waarna hy met hulle geselsies aanknoop en hulle later nooi vir 'n drankie. Op die dag waarop hulle ontmoet, voer hy glo aan dat sy oom die meisie sal oplaai terwyl hy in werklikheid dan die meisies oplaai en verkrag.
Volgens Beetge het die jongste voorval op Valentynsdag plaasgevind. "Die voorval het Woensdag omstreeks 21:00 in Motherwell plaasgevind. Hy het aan dié meisie ook gesê dat sy oom haar sal oplaai, maar inderwaarheid was dit hyself," sê hy.
Die verdagte het die vrou glo in bosse ingedwing, haar met 'n skroewedraaier gedreig en haar toe verkrag.
"Die polisie ag die man se inhegtenisneming as 'n deurbraak. Ons wil die gemeenskap waarsku om meer waaksaam te wees wanneer hulle mense op sosiale media ontmoet," sê hy.